text: Boligsøgende: Vi gider ikke Esbjerg  
  07 oktober 2010 kl. 08.34
  Esbjerg den mindst eftertragtede by at bo i blandt større byer i Danmark, viser en opgørelse fra portalen Boligønsker.dk.  
  TV SYD undersøger baggrunden for de boligsøgendes billede af byen.
  Er det med god grund, at byen ofte bliver valgt fra, når boligsøgende er på jagt efter et nyt sted at bo? Eller er der tale om fordomme om en by, der ikke længere "stinker af fisk" og ikke længere er "kulturløs"? TV SYD går i aften torsdag kl. 19.30 på jagt efter forklaringen.     
  
  Horsens "hænger" stadig 
  Vejle, Kolding, Roskilde, København, og Aalborg er de mest attraktive byer at bo i, mens Esbjerg, Horsens, Randers og Odense er de mindst attraktive byer at bo i blandt de ti største danske byer.
  Det viser en opgørelse fra portalen Boligønsker.dk over, hvor mange boligsøgende der har søgt bolig i de ti største danske byer i løbet af de sidste fem måneder.
  Opgørelsen omfatter cirka 3500 boligsøgende, som er et repræsentativt udsnit af de danskere, der i perioden har søgt boliger i Danmark.
  